# Valoisovci

Erb dynastie Valois
**Valoisovci** sú rod, ktorý vládol vo Francúzsku v rokoch 1328 – 1589. Ide o vedľajšiu rodovú líniu francúzskeho kráľovského rodu Kapetovcov.

## Pôvod rodu

Zakladateľom rodu bol Karol z Valois (1270 – 1325), mladší syn francúzskeho kráľa Filipa III. a brat kráľa Filipa IV. z rodu Kapetovcov. Po smrti posledného kráľa z hlavnej rodovej línie Kapetovcov Karola IV. v roku 1328 nastúpil na francúzsky trón syn Karola z Valois Filip pod menom Filip VI., čím začal vládu dynastie Valois.

## Boj o trón

Začiatky vlády rodu Valois boli sprevádzané najmä sporom s anglickým kráľovským rodom, ktorého členovia si tiež nárokovali francúzsky trón. Matka anglického kráľa Eduarda III. bola totiž dcéra francúzskeho kráľa Filipa IV. z rodu Kapetovcov. Eduard III. si teda robil nárok na francúzsky trón na úkor rodu Valois. Spor oboch rodov o trón, o anglické dŕžavy vo Francúzsku a tiež o nadvládu vo Flámsku nakoniec vyústil až do Storočnej vojny. Počas tejto vojny trvajúcej od roku 1337 do roku 1453 sa na francúzskom tróne vystriedalo päť kráľov z rodu Valois. Po smrti kráľa Karola VI. z rodu Valois bol na základe zmluvy z Troyes uznaný za francúzskeho kráľa vnuk Karola VI. – anglický kráľ Henrich VI., zatiaľ čo vlastný syn Karola VI., dauphin Karol, bol z dedičských nárokov na trón vylúčený. K zásadnému obratu vo vojne prišlo v roku 1429, kedy sedliacke dievča – Johanka z Arku – údajne na základe božieho vnuknutia, začalo naliehať na dauphina Karola, aby sa prehlásil za kráľa Francúzska a zhromaždil armádu na oslobodenie Francúzska od Angličanov. Francúzske vojsko vedené Janou z Arku sa potom zmocnilo mesta Orléans a následne bol v Remeši, korunovačnom meste francúzskych kráľov, slávnostne uvedený na francúzsky trón dauphin Karol ako Karol VII. z rodu Valois. Touto korunováciou získal Karol VII. úplnú legitimitu a bol i domácou šľachtou uznaný za nespochybniteľného vládcu Francúzska.

## Rod Valois vládne Francúzsku

Prehľad panovníkov z dynastie Valois:

* Filip VI. – 1328 – 1350
* Ján II. – 1350 – 1364
* Karol V. – 1364 – 1380
* Karol VI. – 1380 – 1422
* Karol VII. – 1422 – 1461
* Ľudovít XI. –  1461 – 1483
* Karol VIII. – 1483 – 1498

Po vymretí hlavnej rodovej línie rodu Valois v roku 1498 nastúpil na trón kráľ Ľudovít XII. z vedľajšej rodovej línie Valois-Orléans. Po jeho smrti v roku 1515 prechádza právo na trón na ďalšiu vedľajšiu rodovú líniu Valois-Angoulême. Prehľad panovníkov z dynastie Valois-Angoulême:

* František I. – 1515 – 1547
* Henrich II. – 1547 – 1559
* František II. – 1559 – 1560
* Karol IX. – 1560 – 1574
* Henrich III. – 1574 – 1589

## Koniec rodu Valois

Keď v roku 1559 náhle umrel kráľ Henrich II., zdala sa byť budúcnosť dynastie Valois stále veľmi nádejná, pretože mal okrem dcér aj štyroch synov. Najstarší syn František II. ale zomrel už rok po nástupe na trón. V roku 1574 zomrel aj ďalší Henrichov syn Karol IX. a na trón nastúpil jeho brat Henrich III., ktorý bol ako Henrich I. krátko, v rokoch 1573 – 1574 kráľom Poľska. V roku 1584 zomrel jeho mladší brat, vojvoda František z Anjou. Sám Henrich III. zomrel bezdetný, rovnako ako jeho bratia, v roku 1589 rukou atentátnika. Po vymretí rodu Valois v mužskej línii získali právo na francúzsky trón Bourbonovci.

## Zdroj

*Tento článok je čiastočný alebo úplný preklad článku Dynastie Valois na českej Wikipédii.*

## Pozri aj

* Zoznam panovníkov Francúzska

## Externé odkazy

* Genealógia rodu Valois (Fr.) Archivované 2007-12-26 na Wayback Machine